Zásahy hliadok MsP v 13. týždni
V týždni od 23. marca do 29. marca 2009 preverovali hliadky mestskej polície v hlavnom meste 2230 udalostí. Medzi nimi bolo aj 236 takých, ktoré po overení hliadkami priamo na mieste sa ukázali ako neopodstatnené.
Opodstatnenými ale na druhej strane boli priestupky motoristov voči pravidlám bezpečnosti a plynulosti v cestnej premávke a takýchto prípadov pribudlo do štatistiky mestskej polície počas týždňa 1139. Na miestach vyhradených pre zdravotne postihnutých spoluobčanov svoje vozidlá bez oprávnenia parkovať na nich zaparkovalo päť vodičov. V súvislosti s parkovaním na vyhradených parkovacích miestach zistili hliadky mestskej polície v sledovanom období 112 priestupkov.
V oblasti porušení pravidiel verejného poriadku zistili hliadky mestskej polície 21 porušení, na telefonáty občanov týkajúcich sa rušenia nočného pokoja zasahovali 26 krát.
Značne zastúpenou kategóriou porušovaní všeobecne záväzných nariadení boli v priebehu týždňa opäť priestupky týkajúce sa čistoty a poriadku – 170 zistení, ako aj konzumácie alkoholických nápojov na verejných priestranstvách – 128 zistení. Trávnaté plochy si za miesto zaparkovania pre svoje motorové vozidlo zvolilo 89 vodičov.
V zóne s dopravným obmedzením sa počas týždňa stalo 171 priestupkov. Osem porušení súviselo s nedodržaním stanovených záverečných hodín a majitelia psov štatistiku mestskej polície doplnili o 31 priestupkov.
Najviac priestupkov v priebehu týždňa sa stalo na Račianskej ulici a to 58. Blokovacie zariadenie si na kolesách svojich áut našlo 734 motoristov a na parkoviskách odťahovacích služieb skončilo 182 odtiahnutých motorových vozidiel.